OPINIE Rapid, definiția eșecului când toate drumurile duc la victorie. Ce a avut în plus Craiova
Caramavrov scrie despre înfrângerea neverosimilă a giuleștenilor după ce au avut 1-0 și superioritate numerică.
Ar trebui ca Rapid să intre în Cartea Recordurilor Negative, iar meciul ăsta să fie predat la toate școlile de fotbal din lume. Ce nu trebuie să faci când ai meciul în mână sau Ce trebuie să faci ca să nu pierzi un astfel de meci.
Giuleștenii au început excelent repriza a doua: gol Funsho în minutul 48 și apoi 11 contra 10 din minutul 51! Tot respectul pentru Cristiano Bergodi, dar de aici intervine și rolul antrenorului. Chemi la margine liderul echipei și îi spui ce crezi tu că trebuie făcut pentru a închide meciul și pentru a nu le da prea multe șanse adversarilor să se apropie de careul tău.
Păi după eliminarea lui Houri, nu se observa nicio diferență între cele două echipe, ba dimpotrivă, Craiova părea mai insistentă, acoperea bine zonele terenului și avansa într-o ofensivă totală spre poarta lui Aioani. Cum a fost posibil ca 11 oameni să fie împinși de 10 spre propriul careu, e greu de explicat cu argumente logice. E ca și cum o grămadă la rugby e câștigată de niște pirpirii în fața unor zdrahoni. Adică imposibil.
Micul supraom Mitriță
Întoarcerea reușită de Craiova lui Rotaru e de domeniul fantasticului și cred că nu i se datorează neapărat antrenorului bulgar, ci mai degrabă acestui mic suopraom cu numele Mitriță. Asta înseamnă un lider, să-i strângi pe ai tăi și să urli cât poți de tare, cu fața schimonosită de îndârjire: "Vă omor dacă pierdem acest meci". Ei, asta i-a lipsit Rapidului, liderul din teren, care să strige din toți rărunchii la 1-1: "Vă omor dacă nu câștigăm acest meci!".
Săpunaru a fost pe bancă, iar pe gazon niciunul dintre cei 11 nu se ridică la înălțimea unui lider. Când Rapidul va mai avea un jucător în echipă de factura lui Săpunaru, atunci va avea mai multe șanse să iasă bine din situațiile dificile. Craiova îi are pe Mitriță și Bancu (acesta din urmă a lipsit sâmbătă seara), FCSB pe Florinel Coman și Olaru, CFR i-a avut în momentele de glorie pe Deac și Camora.
Spuneam într-un articol anterior că Mitriță și Baiaram ar fi trebuit convocați la națională pentru partidele cu Irlanda de Nord și Columbia. Sunt unii dintre cei mai în formă jucători din campionat. De ce să nu-i convocăm pe cei mai în vână, când ducem lipsă de jucători în formă? Mitriță a dat 5 goluri și 4 pase decisive în ultimele 7 meciuri din campionat. Baiaram a marcat de 6 ori în ultimele 6 partide. Și-atunci?
Revenind la confruntarea cu final neașteptat Universitatea – Rapid, să tragem și concluzia: e meritul formației oltene că a avut puterea să întoarcă un rezultat ce, teoretic, nu putea fi întors în condițiile date, dar vorbim și de o lipsă crasă de reacție a giuleștenilor, care trebuia să vină de la Bergodi, dacă nu la 0-1, atunci măcar la 1-1.
Rapid n-a pierdut însă titlul acum, acesta era pierdut din start, pentru că e greu să faci să zbârnâie în numai câteva luni o echipă în formare. Echipa asta, cu mici retușuri, trebuie să-și atingă potențialul maxim în campionatul viitor.
Urmăriți SPORT.RO și pe Google News